**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzata Képviselő-testületének***

***2023. február 13.-i soros, nyílt képviselő-testületi üléséről***

*A jegyzőkönyv 13-25-ig számozott oldalt tartalmaz.*

**J E G Y Z Ő K Ö N Y V**

Készült: 2023. február 13-án Kerecsend Község Önkormányzata Képviselő-testületének rendkívüli képviselő-testületi ülésén (Kerecsend, Fő u. 55., 17:00 óra)

***Jelen vannak:***

Sári László polgármester

dr. Szász Kata jegyző

Forgácsné Román Rita alpolgármester

Fónad István képviselő

Prokaj Milán képviselő

Nagy Ferenc képviselő

Barna Erika óvodavezető

Schönberger Csaba Jakob NNÖ-elnök

Alföldi Barbara gazdálkodási előadó

Békési Eszter jegyzőkönyvvezető

**Az ülésen elfogadott határozatok:**

|  |  |
| --- | --- |
| 3/2023 (II.13.) | Kerecsend Község Önkormányzatának 2023. évi ülésterve határozat |
| 4/2023 (II.13.) | 2022. évi főépítészi beszámoló határozat |
| 5/2023 (II.13.) | Kerecsendi Könyvtár 2022 beszámoló határozat |
| 6/2023 (II.13.) | Kerecsendi Könyvtár 2023 munkaterv határozat |
| 7/2023 (II.13.) | Kerecsendi Könyvtár 2023 szolgáltatási terv határozat |
| 8/2023 (II.13.) | Sári László polgármester szabadságolási terv határozat |
| 9/2023 (II.13.) | Mazsola és Tádé Családi Bölcsőde térítési díj határozat |

**Az ülésen elfogadott rendeletek:**

|  |  |
| --- | --- |
| 2/2023 (II.13.) | Kerecsend Község Önkormányzata Képviselő-testületének  2/2023. (II.13.) önkormányzati rendelete  az Önkormányzat 2023. évi költségvetéséről |

*NAPIRENDEK*

1. Tájékoztató a lejárt határidejű határozatok végrehajtásáról és az előző testületi ülés óta tett intézkedésekről

előadó: Sári László polgármester

1. Javaslat a Képviselő-testület 2023. évi üléstervére

előadó: Sári László polgármester

1. Főépítészi beszámoló 2022-ről

előadó: dr. Szász Kata jegyző

1. Javaslat az Önkormányzat 2023. évi költségvetésére

előadó: Sári László polgármester

előkészítésben részt vesz: Pénzügyi Bizottság

1. Beszámoló a Közművelődési és Iskolai Könyvtár 2022. évi munkájáról,

javaslat a 2023 évi munkatervre és a közművelődési szolgáltatási tervre,

valamint a 2023. évi rendezvénytervre

előadó: Forgácsné Román Rita könyvtáros

1. Egyebek

**Sári László polgármester**

Köszöntök mindenkit a mai képviselő testületi ülésünkön. Megállapítom, hogy határozatképesek vagyunk, egy képviselőtársunk jelezte, hogy nem tud jelen lenni a ami ülésünkön. Köszöntöm továbbá Schönberger Csaba Jakob elnököt a Német Nemzetiségi Önkormányzat képviseletében, Barna Erikát a Berekerdő Óvoda vezetőjét, valamint Alföldi Barbara gazdálkodási előadót. A kiküldött anyagokhoz, illetve a meghívóban szereplő napirendekkel kapcsolatban van-e észrevétele, javaslata valakinek?

Amennyiben nincs, kérem szavazzunk a napirendről?

Egyhangú igen szavazat a napirendek elfogadásáról.

**1. napirendi pont**

**Sári László polgármester**

A lejárt határidejű határozatok végrehajtásáról és az előző testületi ülés óta tett intézkedésekről szóló tájékoztató mellékletként csatolva a jegyzőkönyvhöz.

Kérdés, észrevétel nem volt, a képviselő-testület tudomásul vette a tájékoztatót.

**2. napirendi pont**

**Sári László polgármester**

A napirendi pont anyaga a szokásos éves üléterv elfogadása. Ez egy minta, de nyilván év közben jöhetnek olyan változások, hogy el kell majd térni a tervektől. Elírás törént, a május 29. napja helyett május 22. lesz.

**Forgácsné Román Rita alpolgármester**

Október 23. is benne maradt.

**dr. Szász Kata jegyző**

Ez esetben október 30. napjára kerülne át.

**Sári László polgármester**

Egy kérdés van még, ez a közmeghallgatás időpontja. Korábban mindig tavasszal volt, kérdés, hogy kerüljön-e vissza tavaszi időszakra, vagy maradjon októberbe? Van-e valamilyen javaslat? Ha nincs, akkor egyelőre maradjon így.

**dr. Szász Kata jegyző**

A közmeghallgatás időpontjára van-e valakinek javaslata, hogy ne essen egybe a soros testületi ülés napjával?

**Sári László polgármester**

Ez esetben akkor maradjon ez a terv és meglátjuk mit hoz az év.

**Forgácsné Román Rita alpolgármester**

Nekem csak annyi észrevételem volna, hogy több helyen benne maradtak korábbi dátumok, ezeket aktualizálni kellene.

**Sári László polgármester**

Akkor szavazzunk! Ki az aki a tervezetet a módosításokkal együtt elfogadja?

*A képviselő testület egyhangú szavazással (öt igen szavazattal) az alábbi határozatot fogadta el:*

**3/2023. (II.13.) határozat**

Kerecsend Község Önkormányzatának Képviselő-testülete megtárgyalta és elfogadta a Képviselő-testület 2023. évre szóló üléstervét a melléklet szerint.

Határidő: 2023. december 31.

Felelős: Sári László

**3. napirendi pont**

**Sári László polgármester**

A beszámolóval kapcsolatban átadnám a szót jegyző kisasszonynak.

**dr. Szász Kata jegyző**

Bernáth Mihály főépítész a településen, a tavalyi évben összesen 6 alkalommal lett megkeresve. A beszámolóval együtt a 2023. évi szerződése is átküldésre került. Itt látszik, hogy ő óradíjban dolgozik, tehát akkor számláz, ha megkeresés érkezik a települéről, mely tavaly 6 db volt, valószínűleg idén sem lesz több.

**Fónad István képviselő**

Az építésüggyel kapcsolatos dolgokat az Egerben kell intézni, az építésügyi hatóságnál, igaz?

**dr. Szász Kata jegyző**

Nem minden esetben. Nem minden ügy tartozik az egri főépítészhez. Ez szét van bontva. Vannak olyan ügyek amik települési szinten maradtak és vannak olyan ügyek melyek bekerültek Egerbe. Így ilyen településképi véleménnyel hiába kerestük volna meg az egri főépítészt, ez az ő hatáskörébe nem tartozik bele. Ugyanúgy állami főépítészek, de teljesen más hatáskörben járnak el.

**Sári László polgármester**

Úgy gondolom ebben jobban együtt kellene működni. Több kerítés is épült a Fő úton közel a faluközponthoz, és nem láttam kérelmeket és más dokumentációt sem ezekkel kapcsolatban településképi véleményezésre. Úgy gondolom ezen a 6 ügyön kívül volt még néhány, de nem érkeztek kérelmek.

**dr. Szász Kata jegyző**

Utólag nehéz tenni ez ügyben. Kérdés, rendelkeznek-e engedéllyel? Ha nem, bontassuk le?

**Sári László polgármester**

2017-től van településképi rendelet és legyen ez jelzés értékű, hogy aki ezen túl építtetni fog, annak legyen ilyen típusú kötelezettsége.

Amennyiben nincs egyéb kérdés, észrevétel, kérem aki elfogadja a beszámolót, tegye fel a kezét!

*A képviselő testület egyhangú szavazással (hat igen szavazattal) az alábbi határozatot fogadta el:*

**4/2023. (II.13.) határozat**

Kerecsend Község Önkormányzatának Képviselő-testülete megtárgyalta és elfogadta Bernáth Mihály 2022-ről szóló főépítészi beszámolóját.

Határidő: azonnal

Felelős: Sári László

**4. napirendi pont**

**Sári László polgármester**

A 2023. évi költségvetésünkkel kapcsolatban kíván-e valaki kiegészítést tenni?

**dr. Szász Kata jegyző**

A írásos anyag kiküldésre került, a szöveges beszámoló csak elektronikusan, de remélem mindenkinek volt alkalma átnézni. A pénzügyi bizottság tárgyalta és jóváhagyta a költségvetést.

**Prokaj Milán képviselő**

A gyerekházzal kapcsolatban olvashattuk, hogy a pályázati fenntartás lejárt. Jelenleg hogy üzemel és mennyiből? Mennyibe kerül az önkormányzatnak havi szinten és mik a tervek?

**Sári László polgármester**

Jött egy levél az Irányító Hatóság részéről, ők pályázati forrásból szeretnék a fenntartást, bekérték az adatokat, volt egy egyeztetés. Én úgy gondolom a pályázat folytatódik, de ha a kiírás hasonló lesz az elmúlt évihez, akkor én azt gondolom, hogy nem feltétlenül kell majd ezt folytatni. Nyilván amíg ez nem érkezik meg, addig erről nem tudunk dönteni. Mivel az összeg havonta kb 350 ezer Ft körül van, így a 2 hónapról én döntöttem, hogy amíg nem érkezik a pályázati kiírás addig folytatjuk, aztán megvárjuk, hogy mi történik. Ezt a működést valahol majd el tudjuk számolni, csak a folytatásról kell majd dönteni. Hogyha megint úgy lesz hogy egész évbe tologatunk magunk előtt több millió forintot, akkor lehet ezt a dolgot el kell engedni. De nyilván ezt majd akkor a képviselő-testület eldönti.

**Prokaj Milán képviselő**

Tehát ha jól értem, csak önkormányzati költségből nincs szándék fenntartani a gyerekházat?

**Sári László polgármester**

Nincs. Gyakorlatilag a vezető munkabére és egy nagyon minimális fenntartási költség ez egyetlen amit most számolgatnunk kell, mert a kolléganője hamarosan szülni készül.

**Fónad István képviselő**

A Pénzügyi Bizottság megtárgyalta a költségvetést. Kaptunk részletes dokumentációt, szöveges beszámolót, átnézésre, megbeszélésre került a költségvetés, ennek tükrében javasoltuk elfogadásra.

**Prokaj Milán képviselő**

Tanulmányi támogatás bekerült a költségvetésbe?

**dr. Szász Kata jegyző**

Igen, a tanulmányi támogatás és a beiskolázási támogatás is, azokkal az összegekkel, amelyek tavaly kifizetésre kerültek.

**Sári László polgármester**

Ez egy keret, egy terv ami alapján a gazdálkodás folyamatossága működhet. Beterveztünk ingatlan eladás, bérbeadást is. Kisebb összegekkel, mint tavaly. Ahogy a szöveges beszámolóban benne is van, hogy szoros gazdálkodással ezek a lépések elkerülhetők. Mindenkitől megértés és türelmet kérünk, és akik szociális területen számítanak segítségre, nekik el kell azt fogadni, hogy amikor van akkor jobban tudunk segíteni, de amikor nincs akkor kevésbé tudunk segíteni. Tavaly is nagyon pontosan ki lett számolva az időszakos juttatások, plusz az egyéb olyan kiadások, amik ezt az ágazatot terhelik, ez alapján ott tartottunk júniusban, hogy az átmeneti segélyeket vissza kellett fogni. Az időszakos támogatások, gyógyszertámogatások azok számolhatóak, ki tudjuk nagyjából számolni. Az átmeneti segélyeket kellett visszavenni, ez az emberek el is fogadták. Azt kell mondjam, hogy ez az év sem lesz jobb. Nyilván ha nagyon nagy a probléma akkor kötelességünk segíteni. Nem lesz ez az év sem egyszerű.

Amennyiben nincs több kérdés, szavazásra bocsátanám a költségvetésünket 468.807.249 Ft-os bevétellel és kiadással.

Sári László igen

Forgcsáné Román Rita igen

Fónad István igen

Prokaj Milán igen

Burai József igen

Nagy Ferenc igen

*A képviselő testület egyhangú név szerinti szavazással (hat igen szavazattal) az alábbi rendeletet fogadta el:*

**Kerecsend Község Önkormányzata Képviselő-testületének**

**2/2023. (II.13.) önkormányzati rendelete**

**az Önkormányzat 2023. évi költségvetéséről**

**5.napirendi pont**

**Sári László polgármester**

Átadnám a szót alpolgármester asszonynak.

**Forgácsné Román Rita alpolgármester**

Köszönöm szépen. Egy rövid kiegészítést szeretnék tenni a beszámolóhoz és a 2023. évi munkatervhez. A beszámolómat a törvényben előírt módon készítettem el, mely most már kiegészült a mutatókkal is, mert így kell elkészíteni. Köszönöm szépen az önkormányzatnak, hogy 17 éve – mióta itt könyvtáros vagyok – mindig jó gazdái voltak az intézménynek. Szeretném megköszönni Nagy Ferenc képviselőnek, hogy 8 közfoglalkoztatottal közel 3 hétig azon fáradoztak, hogy a könyvtár és a folyosó megszépüljön, mosható festékkel teljes egészében lefestették így higiénikusabb is. Kialakításra került a könyvtár mellett egy korábban tanteremként működő helyiségből egy iroda – ahogy azt korábban Palkovics Péter intézményvezető is megfogalmazta – ahova kisebb összejövetelek lehet szervezni. A helyiség asztalokkal, székekkel ellátott, így programok lebonyolítása rendelkezésre áll. Köszönöm a további intézményeknek is, a nagyon jó együttműködést, ilyen a Biztos Kezdet Gyerekház, Biztos Kezdet Klub és a Bölcsőde is. Nagyon jó programokat szerveznek a könyvtárba. Készül a könyvtári statisztika, mert van egy kötelező adatszolgáltatása is az intézménynek, március 1. ig el kell végezni ezt az adatszolgáltatást, a könyvtári és a közművelődési feladatokkal együtt.

Kérdése van-e valakinek a beszámolóval és a munkatervvel kapcsolatban?

**Sári László polgármester**

Köszönöm szépen én is Rita munkáját. Elég szerteágazó és aprólékos dolog, hiszen a kötött munkakörén túl, bármelyik civil szervezetnek aki hozzáfordult pályázatok megírásában, megvalósításában, elszámolásában, programok szervezésében, mindig megkapták a segítéget. Ami korábban problémaként felmerült, főleg az idősebbek részéről, hogy nagyon sok lépcsőt kell megmászni – így ezek a típusú rendezvények kissé háttérbe szorultak, de erre megoldás született a felújított plébánián.

**Forgácsné Román Rita alpolgármester**

A közművelődési szolgáltatási tervvel kapcsolatban, lenne még kiegészítésem. A pandémiát követően egyedül a Roma Önkormányzat szervezett egész településre kiterjedő rendezvényt, pedig korábban megtelt a könyvtár és terveztük a szervezetek vezetőivel a programokat. Nyilván minden intézmény megrendezi a saját rendezvényeit. Jelenleg a szolgáltatási és rendezvény tervben a roma nap szerepel. Bízom benne, hogy a későbbiekben a civil szervezeteknek, nemzetiségi önkormányzatoknak lesz lehetőségük programokat szervezni. Köszönöm szépen.

**Sári László polgármester**

Annyit szeretnék ezzel kapcsolatban kérni, hogy bárkinek ötlete van, jelezze, mert én egyedül ebben nem tudok helyt állni. Látva a költségvetést, ha egy idősek napi rendezvényt és egy falukarácsonyt összehozunk, le is fedi amit az önkormányzat erre rá tud fordítani.

Amennyiben nincs kérdés, szavazzunk. Három határozatról szavazunk.

Aki elfogadja a 2022. évi beszámolót, kérem szavazzon.

*A képviselő testület szavazással (öt igen szavazattal, 1 fő nem vett részt a szavazáson) az alábbi határozatot fogadta el:*

**5/2023. (II.13.) határozat**

Kerecsend Község Önkormányzatának Képviselő-testülete megtárgyalta és elfogadta a kerecsendi Községi és Iskolai Könyvtár 2022. évi beszámolóját.

Határidő: azonnal

Felelős: Sári László

Aki elfogadja a 2023. évi munkatervet, kérem szavazzon.

*A képviselő testület szavazással (öt igen szavazattal, 1 fő nem vett részt a szavazáson) az alábbi határozatot fogadta el:*

**6/2023. (II.13.) határozat**

Kerecsend Község Önkormányzatának Képviselő-testülete megtárgyalta és elfogadta a kerecsendi Községi és Iskolai Könyvtár 2023. évi munkatervét.

Határidő: azonnal

Felelős: Sári László

Aki elfogadja a közművelődési és szolgáltatási tervet, kérem szavazzon.

*A képviselő testület szavazással (öt igen szavazattal, 1 fő nem vett részt a szavazáson) az alábbi határozatot fogadta el:*

**7/2023. (II.13.) határozat**

Kerecsend Község Önkormányzatának Képviselő-testülete megtárgyalta és elfogadta a kerecsendi Községi és Iskolai Könyvtár 2023. évi közművelődési szolgáltatási tervét.

Határidő: azonnal

Felelős: Sári László

**6. napirendi pont**

**Sári László polgármester**

Pár évvel ezelőtt Román képviselő úr felhívta a figyelmem, a polgármester szabadságolási ütemtervének képviselő-testület általi elfogadására. Nem tudom ezzel kapcsolatban van-e valakinek kérdése? Ez esetben kérnék egy szavazást. Aki elfogadja tegye fel a kezét!

*A képviselő testület egyhangú szavazással (hat igen szavazattal) az alábbi határozatot fogadta el:*

**8/2023. (II.13.) határozat**

Kerecsend Község Önkormányzatának Képviselő-testülete megtárgyalta és elfogadta Sári László polgármester 2023. évi szabadságolási ütemtervét.

Határidő: azonnal

Felelős: Sári László

**dr. Szász Kata jegyző**

A Mazsola és Tádé családi bölcsőde térítési díjával kapcsolatban korábban a képviselő-testület úgy szavazott. hogy a térítési díjat a kerecsendi lakosú gyerekek után nem kell befizetni a szülőknek, viszont a más településről érkező gyerekek után térítési díjat kell fizetni. Ez diszkriminatív! Amennyiben ezen nem változtatunk, ez bírságolható. Ezt mindenképpen módosítani kellene, hogy vagy mindenki fizeti a térítési díjat, vagy senki. Látva jelenleg az önkormányzat költségvetését, úgy gondolom jobb lenne, ha mindenki befizetné a térítési díjat. Így ebben a formában semmiképpen sem maradhat.

**Nagy Ferenc képviselő**

Mennyi pénzt jelent ez?

**Alföldi Barbara gazdálkodási előadó**

A gondozási díj 520 Ft, az étkezés díja 506 Ft.

**Nagy Ferenc képviselő**

Hány gyerek van?

**Forgácsné Román Rita alpolgármester**

Szerintem a gyerekek fele helybeli lakos, másik fele más településről jár.

**Burai József képviselő**

Mi van abban az esetben, ha fizetőssé válik mindenki számára, így visszaesik a jelentkezés?

**dr. Szász Kata jegyző**

Jelenleg is túljelentkezés van. Úgy van tervezve, hogy április 1-től nyit a Ficának mini bölcsőde, viszont az óvodán belül működő családi bölcsődéből a Mazsola megmarad, a Tádé szünetel. Mivel olyan sok gyerek van nem tudnának minden gyerekkel átmenni a mini bölcsőde épületébe.

**Nagy Ferenc képviselő**

Mi van abban az esetben, ha a szülők fele befizeti, a másik fele nem fizeti, akkor nem kap étkezést a gyerek?

**Forgácsné Román Rita alpolgármester**

Biztos vagyok benne, hogy befizetik és úgy gondolom nem esne vissza a jelentkezők száma. Sokan járnak Demjénből, van Kápolnáról, Kompoltról, Tiszanánáról is kisgyermek.

**dr. Szász Kata jegyző**

Itt a családi bölcsődében minden szülő aktív munkaviszonnyal rendelkezik, mivel ez az egyik feltétel ahhoz, hogy a bölcsőde befogadja a gyermeket.

**Sári László polgármester**

Olyan esetben amikor nem mini és nem családi bölcsődéről van szó, akkor is van térítési díj?

**dr. Szász Kata jegyző**

A mini bölcsődénél már lesz olyan, hogy a gyermekvédelmi támogatáson keresztül ingyenesen fognak étkezni. Családi bölcsődénél nincs semmilyen kedvezmény. A rendes bölcsődénél is bejön a gyermekvédelmi kedvezmény. Egy megítélés alá esik a családi bölcsőde és munkahelyi bölcsőde, ugyanígy egy megítélés alá esik a mini bölcsőde és a rendes bölcsőde is.

**Sári László polgármester**

Az újonnan megépült mini bölcsőde engedélyezési folyamatánál merültek fel apróbb hibák, melyre a kormányhivatal szakembere hívta fel a figyelmünket, felmerült az is hogy Demjénnel kell majd ellátási szerződést kötni.

**dr. Szász Kata jegyző**

Van egy ilyen lehetőség. Miutána megnyit a mini bölcsőbe, ennek 50 % -át helyi gyermekekkel kell feltölteni. Amennyiben Demjénnel költünk egy együttműödési szerződést, úgy a mini bölcsőde ellátási területe ki tud terjedni Demjén Községre is. Mivel sok a demjéni lakosú kisgyermek, így ők nem számítanának a településen kívüli gyermekek közé. Ez nem kötelező, ez ajánlás, mivel Demjénben nincs bölcsőde és nekik mindenképp el kell látni ezt a szolgáltatást. Remenyik úr jelezte, hogy több településen is van ilyen, hogy más településsel kötnek szereződést a feladatellátásról. Demjénben megvolt a szülök részéről a megfelelő számú jelzés – azt hiszem 6-8 szülő jelezte – hogy szeretné ha lenne a településen bölcsőde. Ez úgy megoldható, hogy vagy építenek sajátot, vagy más szomszédos településsel kötnek együttműködési szerződést.

A térítési díjjal kapcsolatban nekem az lenne a javaslatom, hogy március 1-től minden kerecsendi gyermek is fizessen térítési díjat.

**Sári László polgármester**

Zsuzsa ezzel kapcsolatban már jelzett a szülőknek.

**Prokaj Milán képviselő**

Egyetértek jegyző kisasszony javaslatával, látva a költségvetést. Én is úgy gondolom, hogy aki igénybe akarja venni, az élni fog a lehetőséggel.

**Sári László polgármester**

Ezzel kapcsolatban van-e még kérdés? Amennyiben nincs, akkor szavazzunk! Ki az aki ezt támogatja?

*A képviselő testület egyhangú szavazással (hat igen szavazattal) az alábbi határozatot fogadta el:*

**9/2023. (II.13.) határozat**

Kerecsend Község Önkormányzatának Képviselő-testülete 2023. március 1.-től megszűnteti a kerecsendi Mazsola és Tádé Családi Bölcsődében a kerecsendi lakosok részére nyújtott térítési díjkedvezményt. 2023. március 1-től valamennyi gyermek térítési díj fizetésre kötelezett.

Határidő: azonnal

Felelős: Sári László

**Prokaj Milán képviselő**

A szociális tűzifával kapcsolatban lenne olyan kérdésem, hogy a 70 év felettiek nem alanyi jogon kaptak?

**dr. Szász Kata jegyző**

Kérelemre.

**Prokaj Milán képviselő**

Kaptak-e valamilyen értesítést postaládába?

**Sári László polgármester**

Bedobva a postaládába nem volt, ezt következő évben módosítjuk.

**Prokaj Milán képviselő**

Tudtommal internetre sem került fel.

**dr. Szász Kata jegyző**

De, internetre felkerült. A házi gondozók is jelezték az időseknek és hivatalon belül a dolgozók is jelezték az idősek felé, de való igaz, hogy maradtak ki.

**Sári László polgármester**

Erre mindenképp más megoldást kell találnunk a következő évben.

Más kérdés, észrevétel van-e?

**Fónad István képviselő**

Doktor úrral mikor beszéltetek utoljára? Nekem nincs itt a kártyám, én elvittem, de nagyon sok megkeresést kaptam, hogy a doktor úr hozzáállása nem megfelelő. Úgy gondolom olyan, mintha a betegek lennének őérte.

**Sári László polgármester**

Igen, sok jelzés érkezik, de egy a baj, nem kopogtatnak az orvosok, hogy Kerecsenden szeretnének praktizálni. Aki kopogtatott korábban, őt is sikerült elüldözni, jött egy olyan orvos aki meg sem jelent a rendelésen, és folyamatosan szerződésszegéses állapotot tartottunk fent. Én azt kérem - ahogy előzőleg is írásbeli panasztételre kerüljön sor, amit viszont nem tudok hogy mi történt a hatására, mert hallottam sokfélét, köztük hogy akik panaszt tettek, azokat megfenyegette, ebből nagyon kevés dolog került vissza hozzám, nem tudom mi az igaz. Én azt mondom, jegyző kisasszonynál nyugodtan lehet panaszt tenni, kivizsgáljuk, lefolytatjuk az eljárást, szembesítjük a doktor urat az őket ért panaszokkal, név nélkül. Nálunk meglesz a név, de neki nem adjuk ki a neveket.

**dr. Szász Kata jegyző**

Én annyit tudok mondani, hogy ebben az évben engem még nem kerestek meg orvosos panasszal.

**Nagy Ferenc képviselő**

Nem mernek nálad panaszt tenni. Az a baj, hogy ezzel, - hogy nem tudunk semmit csinálni - ő visszaél. Olyan jelzőkkel illeti a betegeket, cigányozik, lekövérezi a betegeket. Nem beszélve arról, hogy kötöttünk vele egy szerződést amiben szerepel, hogy 12-től 15 óráig van rendelés. De aki fél 2-kor megy már kiküldi, hogy miért jött.

**Sári László polgármester**

A rendelési időre tényleg sok panasz van. Ez esetben akkor hívassuk be és közöljük vele, hogy testületi ülésen ismét feljöttek panaszok. Nem egyszerű ez a helyzet. Nem egyszerű orvost találni.

**Prokaj Milán képviselő**

Tisztában vagyok vele, hogy nem egyszerű orvost találni, de azt kellene tudatosítani az emberekben, hogy egy hivatalban is az ügy kérelemre, bejelentésre indul. Hozzám is jönnek panasszal, de addig tényleg nem lehet semmit tenni, amíg nem került írásban bejelentésre. Nem csak ebben az ügyben, drog ügyben is jönnek hozzám panasszal. Én már azt is kértem, hogy a postaládába dobják be név nélkül a panaszokat, de ez sem történt meg. Az önkormányzatnak ebben a helyzetben nincs egyszerű dolga. Ezt csak azért mondtam el, mert igenis ha jönnek ilyen panaszok, akkor tudatosítani kell, hogy igenis írják le és akkor legyen az első körben, hogy polgármester név nélkül szembesíti doktor urat a panaszokkal. Nem tudom ez mennyire jogszerű, de első körben próbáljuk meg ezt.

**Nagy Ferenc képviselő**

Egy vagy két hónappal ezelőtt, 120 aláírást összegyűjtöttek, aláírva írták le panaszaikat és ez átkerült a doktor úrhoz.

**dr. Szász Kata jegyző**

Nem került át az aláírás, a panaszok szövege került át. Volt olyan panasz, ahol a szövegben valaki névvel írta le a panaszát, gyakorlatilag bemutatkozva.

**Nagy Ferenc képviselő**

Akkor szabálytalanul csinálta az illető mert felvette azt amit a doktor beszélt neki.

**dr. Szász Kata jegyző**

Ilyen esteben azt szoktam még mondani, hogy van betegjogi képviselő Egerben, be lehet hozzá menni. Területileg egy személy van aki illetékes.

**Prokaj Milán képviselő**

Készült-e jegyzőkönyv amikor a doktor úr szembesítve lett a panaszokkal?

**dr. Szász Kata jegyző**

Lenyilatkozta, hogy megismerte a panaszokat, jegyzőkönyv nem készült.

**Sári László polgármester**

Úgy lenne értelme, hogy akik panaszt tettek, utána visszajeleznek és az ügy folytatódik tovább, mert így nem tudjuk mi a vége. Akik leírják, hogy kinek mit mondott az doktor, akkor lenne megfelelő információ, hogy ténylegesen lezárjuk ezt az eljárást.

**dr. Szász Kata jegyző**

Ez a nyilatkozat megismertetésre került azokkal is, akik a panaszt beadták.

**Sári László polgármester**

Más problémával kapcsolatban sem tesznek bejelentést, ezek szerint akkor minden jól van úgy ahogy van!

**Prokaj Milán képviselő**

Az előző doktor Táborfalván van, vagy Nagykőrösön? Úgy hallottam, már Táborfalván is probléma van.

**Sári László polgármester**

Van már felújított rendelő, lakás, van mit ajánlani.

**Schönberger Csaba Jakob NNÖ-elnök**

Majd keres maga helyett helyettest. Helyettesít Kálba is, Berecz doktor nyugdíjba megy, megveszi a kápolnai praxist is, úgysem fogja győzni.

**Nagy Ferenc képviselő**

A másik probléma, hogy senkit nem vizsgál meg.

**Burai József képviselő**

Amilyen kommunikációt folytat, ez nem egy tanult, intelligens emberhez méltó. Sajnos mondják idősek is, fiatalok is, hogy azt mondja nekik, hogy nincs semmi bajuk csak nem akarnak dolgozni.

**Sári László polgármester**

Az észrevételek alapján akkor eljárunk az ügyben. De ez nem egy egyszerű dolog, mert kötelező feladat amit biztosítani kell, egészségügyi alapellátás. Sokan megfordultak itt, volt aki este 11 óráig rendelt, volt egy orvostan hallgató akinek már ösztöndíjat is ajánlottunk, mégsem jött vissza Kerecsendre. Volt egy nagyon jó szakember, egy belgyógyász akit én hívtam azonnal ahogy megszüntette a szerződését. Ő nagyon jó szakember, de összesen 20 beteget tudott egy rendelés alatt ellátni. Az itt ezen a településen naponta ilyen beteglétszámnál nem elég. De a rendszerrel sincs minden rendben. Egy járványos időszakban, ha van napi 120 beteg, a 3 órás rendelési időbe, hogy fér bele a 120 beteg? Olyan nincs, hogy mindig mindenki elégedett legyen. Innentől mindenki bárhol ahol jár, keressen orvost, ezt tudom mondani.

**Fónad István képviselő**

A következőt szeretném még megkérdezni, mi a véleményetek a postáról? Csak azért mert sorozatosan tűnnek el a levelek. Ilyen példa, hogy elkészítik a bankkártyát, küldenék ki levélbe és nem érkezik meg. Ugyanez van a bankszámla kivonatokkal is, nem érkeznek meg.

**Forgácsné Román Rita alpolgármester**

Mi pályázati dokumentációval jártunk így. A minisztérium állította, hogy feladásra került november első napjaiba és november 28-án még nem találták a Kerecsendi postán. A minisztériumba pedig várták vissza aláírva.

**dr. Szász Kata jegyző**

Az lenne a legnagyobb segítség ha ténylegesen le lenne írva a panasz és azt továbbítanánk, illetve ott a vásárlók könyve is, valamikor ellenőrizniük kell azt is, hogy milyen panaszok kerültek bejegyzésre.

**Sári László polgármester**

Amennyiben nincs több kérdés, észrevétel az ülést bezárom.

kmf.

Sári László dr. Szász Kata

polgármester jegyző